MAA- JA KESKKONNAKOMISJONI
koosoleku protokoll

Tabasalu									20. märts 2014 nr 3

Algus kell 15.00, lõpp kell 17.00.

Koosoleku juhataja: komisjoni aseesimees Kaido Kruusoja.
Koosoleku protokollija: volikogu kantselei juhataja Ive Eevel.
Osa võtsid komisjoni liikmed: Val Rajasaar, Arne Kask, Evelin Tiirik, Lembit Vaab, Helikar Õepa.
Puudusid: Anne-Ly Mitt, Ain Kabal, Juta Kase, Tõnu Vilipuu, Alari Alviste.
Osalesid: abivallavanem Erik Sandla, planeerimis- ja ehitusosakonna juhataja Veiko Toomingas, arendus- ja haldusosakonna juhataja Nele Nõu, heakorraspetsialist Marion Aare, keskkonnaspetsialist Lembe Reiman.

Koosoleku alguseks oli kohal 5 komisjoni liiget.

Koosoleku päevakord:
1.	VK otsuse eelnõu „Seisukoht Harku valla üldplaneeringu kehtestamise otsusele esitatud vaide osas“;
2.	VK otsuse eelnõu „Harku valla üldplaneeringu ülevaatamine“;
3.	Ülevaade heakorrast Harku vallas;
4.	Küsimus Tabasalu jäätmejaama lahtiolekuaegadest;
5.	Prügistamise ja selle likvideerimise küsimused;
6.	Ülevaade masuudireostusest;
7.	Hetkel kehtiva Harku valla heakorraeeskirja muutmise ettepanekud ja võimalikud küsimused.

Komisjoni aseesimees tegi ettepaneku lisada päevakorda informatsioon olukorrast Liikvas komposteerimisplatsi kinnistul ning Val Rajasaar tegi ettepaneku lisada päevakorda informatsioon Muraste külas Eeriku I, Ristiväli II ja Paulo-13 kinnistute ning lähiala detailplaneeringu ala kohta. Keegi ettepanekute ega päevakorra vastu ei olnud ning asuti päevakorrapunkte läbi arutama. 

1. VK otsuse eelnõu „Seisukoht Harku valla üldplaneeringu kehtestamise otsusele esitatud vaide osas“
Ettekandega esines planeerimis- ja ehitusosakonna juhataja Veiko Toomingas, kes andis ülevaate esitatud eelnõust.
Harku Vallavolikogu kehtestas 17. oktoobril 2013 otsusega nr 138 Harku valla üldplaneeringu. Matti Masing esitas 15. novembril 2013 Harku Vallavalitsusele vaide Harku Vallavolikogu otsusele kehtestada üldplaneering. Vaide esitaja tegi ettepaneku Harku valla üldplaneeringu kui vastuolulise ja mitmeti tõlgendatava dokumendi kehtetuks tunnistamiseks ja uue üldplaneeringu koostamise alustamiseks, eesmärgiga kaitsta loodusväärtusi ja luua inimväärne ja loodusväärtusi säästev elukeskkond Harku vallas.
Eelnõus on välja toodud vaide esitaja ettepanek ning volikogu seisukoht ettepanekule.
Eelnõu kohaselt jäetakse vaie ja esitatud taotlus rahuldamata.

Küsimusi esitasid ja sõna võtsid: K. Kruusoja, E. Tiirik, V. Rajasaar.
Lisaselgitusi jagasid V. Toomingas ja E. Sandla.

Otsustati: 
ühehäälselt (5 poolthäälega) suunata eelnõu volikokku ning toetada otsuse vastuvõtmist volikogu istungil. Pärast volikogus otsuse vastuvõtmist vallavalitsusel edastada vaide esitajale koos otsuse koopiaga koopia ka üldplaneeringu ülevaatamise otsusest ning kaaskirjas selgitada, et ehitustingimusi, miljööväärtuslikke alasid ja väärtuslikke maastikke määravas ning tihehoonestusalasid täpsustavas teemaplaneeringus kajastatakse ka klindi kaitse küsimusi ning kehtestatakse piirangud ehitusele ja maastike muutmisele.

2. VK otsuse eelnõu „Harku valla üldplaneeringu ülevaatamine“
Ettekandega esines planeerimis- ja ehitusosakonna juhtaja Veiko Toomingas, kes andis ülevaate esitatud eelnõust.
Tulenevalt planeerimisseaduse § 29 lõigetest 3 ja 4 on Harku Vallavolikogu kohustatud 6 kuu jooksul pärast kohalike omavalitsuste volikogude korralisi valimisi vaatama üle kehtestatud üldplaneeringu ning esitama Harju maavanemale ülevaatamise tulemused ja samuti informeerima avalikkust vastavas ajalehes.
Harku Vallavolikogu kehtestas 17. oktoobril 2013 otsusega nr 138 Harku valla üldplaneeringu. Kohalike omavalitsuste volikogude korralised valimised toimusid 20. oktoobril 2013, seega on kehtiva üldplaneeringu ülevaatamise tähtaeg 20. aprill 2014.
Eelnõu kohaselt peetakse vajalikuks kaasajastada üldplaneeringu kaartidel ja loeteludel riigi poolt kehtestatud seaduslikud piirangud ja kanda üldplaneeringusse vahepeal kehtestatud detailplaneeringud ning jätta Harku Vallavolikogu 17. oktoobri 2013 otsusega nr 138 kehtestatud Harku valla üldplaneering muus osas senisel kujul kehtima.

Küsimusi esitasid ja sõna võtsid: K. Kruusoja, V. Rajasaar, E. Tiirik, L. Vaab, A. Kask.
Lisaselgitusi jagasid V. Toomingas ja E. Sandla.

K. Kruusoja tegi ettepaneku täpsustada eelnõu lk 3 ülal oleva loetelu punkti 3 ning sõnastada see järgmiselt: „otstarbekas on algatada valla osaüldplaneering Vääna-Jõesuu ja Viti suvilapiirkonnale.“
Vallavalitsus oli esitatud ettepanekuga nõus ja lubas paranduse eelnõusse sisse viia.

V. Rajasaar tegi ettepaneku kaaluda teedevõrgustiku teemaplaneeringu käigus ka mootorsõidukite (ATV jms) jaoks spetsiaalselt ettenähtud teede, radade ja kohtade määramist selliselt, et need ei segaks looduse toimimist ega ristuks rohevõrgustikuga ohtlikes kohtades, aidates ühtlasi kaasa korra loomisele motohuviliste siiani kaootilise ning kontrollimatu, ohtliku tegevuse teemadel. 

Otsustati: 
ühehäälselt (5 poolthäälega) suunata eelnõu volikokku ning toetada otsuse vastuvõtmist volikogu istungil.

3. Ülevaade heakorrast Harku vallas
Ettekandega esines arendus- ja haldusosakonna juhataja Nele Nõu.
Harku vallal on väljakujunenud traditsioon seoses heakorrakuu ja talgute korraldamisega. Viimastel aastatel on heakorrakuu raames organiseeritud kohalikele seltsidele või aktiivsetele kodanikele koristusel tekkinud prügi jaoks konteiner ja selle äravedu. 
Konteineri paigaldamise soovid edastatakse valla heakorraspetsialist Marion Aarele (marion.aare@harku.ee), kes vastavad konteinerid tellib ning prügivedajaga suhtleb. Vald on olnud seisukohal, et konteiner eraldatakse vaid nendele talgutele, kus koristatakse üldkasutatavaid alasid. 
Eelmisel aastal toetati selleks soovi avaldanud külaseltse ja talguseltskondi konteineri paigaldamisega nende soovitud kohta.
Lisaks on kõigil seltsidel olnud võimalus esitada taotlus Projektipõhise tegevuse toetamise korra alusel (http://oigusaktid.harku.ee/103840/), mille § 8 järgi saab taotleda toetust üldkasutatavate alade heakorrastamise ürituste ning keskkonnakaitse alaste ürituste korraldamiseks. Sellel aastal esitas ainukese seltsina selle paragrahvi alusel toetuse taotluse Muraste külaselts, mis komisjoni poolt ka rahuldati. 
Vallatöötajad osalevad ise vabatahtlikult nendel talgutel, kus nad soovivad, paljud teevad seda talgupäeval oma kodukohtades. Lisaks on viimaste sündmuste taustal vallaametnikud vabatahtlikena osalenud ka Tilgu sadama koristustööde korraldamisel. 

Küsimusi esitasid ja sõna võtsid kõik komisjoni liikmed.
Lisaselgitusi jagasid N. Nõu, M. Aare ja L. Reiman.

Komisjon võttis saadud informatsiooni teadmiseks.

4. Küsimus Tabasalu jäätmejaama lahtiolekuaegadest
Ettekandega esines arendus- ja haldusosakonna juhataja Nele Nõu.
Tabasalu jäätmejaam on olnud avatud N,R 14-19 ja L,P 10-15 (kokku 20 tundi) lahti alates selle avamise ajast 15.08.2008. Tabasalu jäätmepunkt, mis oli avatud 2006-2008, st enne jäätmejaama avamist ja kus võeti vastu ohtlikke jäätmeid, vanarehve ja elektroonikaromusid, oli avatud E ja N 16-19 (kokku 6 tundi). Jäätmejaama valmimisel sai lahtioleku ajad valitud selliselt, nagu olid ümbruskonnas teised jäätmejaamad avatud. 2013. a, kui tegeleti jäätmejaama edasise haldamise teemal erinevate variantide kaalumisega peaaegu terve aasta, sai ka jäätmejaama lahtioleku aegade üle palju arutatud. Tulenevalt jäätmete kogusest ja külastajate arvust ei olnud aga vajadust lahtioleku aegade suurendamiseks, st praegused ajad on optimaalsed. Suvel on küll aeg-ajalt korraga väga palju rahvast, kuid talvehooajal samas päevi, kus käib vaid mõni üksik külastaja. Arutusel oli ka lahtioleku aegade muutmine, kuid samas – jäätmejaamal on väga palju püsikliente, kes on harjunud praeguste aegadega ja selle lahtioleku 20 tunni jooksul peaks igaüks leidma endale sobiva aja. Samuti on lahtioleku ajad näha Harku valla veebilehel ning neid saab teada ka abitelefonilt 1345, seetõttu ei tohiks olla raskusi lahtioleku aegade teadasaamiseks/kontrollimiseks. 2013. a detsembris toimunud riigihanke tulemusena on sõlmitud OÜ-ga Kesto kuni 14.02.2017 leping jäätmejaama haldamiseks (06.02.2014 nr 5-9/52), mille punktis 5.2.5 on sätestatud lahtioleku ajad. Lahtioleku aegade suurendamine tähendaks suuremat haldustasu, aga kuna tegemist on riigihanke tulemusena sõlmitud lepinguga, siis selle muutmine pole võimalik vähemalt mitte lähiajal ja ilma väga mõjuva põhjenduseta. 

Küsimusi esitasid ja sõna võtsid K. Kruusoja, L. Vaab, E. Tiirik, V. Rajasaar.
Lisaselgitusi jagas L. Reiman.

Komisjon võttis saadud informatsiooni teadmiseks ning nõustus vallavalitsusega, et jäätmejaama lahtioleku 20 tunni jooksul peaks igaüks leidma endale sobiva aja.

Saabus Helikar Õepa. Kohal 6 komisjoni liiget.

5. Prügistamise ja selle likvideerimise küsimused
Ettekandega esines arendus- ja haldusosakonna juhataja Nele Nõu.
Ilmandu kurvis, Tln-Rannamõisa-Klooga mnt ääres, oleva kinnistu osas on vallavalitsusele tulnud ettepanek kohaliku elaniku poolt, kes on valmis korraldama talgud vastava kinnistu korrastamiseks, sest selle omanikel selleks endil võimalusi ei ole. 
Rätsepa (Liikva küla) kinnistu ülevaatus oli vallavalitsusel planeeritud käesoevale nädalale, kuid nüüd lumega ei ole võimalik olukorda pädevalt kohapeal hinnata. Viimasel ajal on meie osakonna mitmed inimesed pidanud oma põhitöö kõrvalt väga suures mahus tegelema Tilgu rannareostuse koristustööde organiseerimisega ning sellest tulenevalt on jäänud vähem aega heakorra ja prügistamise teemadeks. 

Küsimusi esitasid ja sõna võtsid K. Kruusoja, V. Rajasaar, L. Vaab.
Lisaselgitusi jagasid L. Reiman, N. Nõu ja M. Aare.

Komisjon võttis saadud informatsiooni teadmiseks.

6. Ülevaade masuudireostusest
Ülevaate masuudireostusest ja selle likvideerimiseks läbi viidud talgutest ja edaspidistest tegevustest andis arendus- ja haldusosakonna juhataja Nele Nõu.

Küsimusi esitasid ja sõna võtsid: V. Rajasaar, K. Kruusoja, H. Õepa. 
Lisaselgitusi jagas L. Reiman.

Komisjon võttis saadud informatsiooni teadmiseks.

7. Hetkel kehtiva Harku valla heakorraeeskirja muutmise ettepanekud ja võimalikud küsimused
Arendus- ja haldusosakonna juhataja, Nele Nõu, informeeris komisjoni, et vallavalitsusel on plaanis hakata muutma kehtivat (kehtestatud volikogu 27.03.2008 määrusega nr 6) Harku valla heakorraeeskirja. Komisjoni liikmetele oli välja saadetud pöördumine palvega tutvuda vastava määrusega ja esitada omapoolseid parandusettepanekuid.

Val Rajasaar tegi järgmised ettepanekud:
•	Muuta § 4 punkti 4 („sõita mootorsõidukiga või parkida seda ilma omaniku loata selleks mitteettenähtud kohtades, sealhulgas kõnniteel, hooldus- ja haljasalal, pargis, kalmistul, laste mänguväljakul ja staadionil“) järgmiselt:
„4) sõita mootorsõidukiga või parkida seda ilma omaniku loata selleks mitteettenähtud kohtades, sealhulgas kõikjal väljaspool avalikke teid, kõnniteel, hooldus- ja haljasalal, pargis, kalmistul, laste mänguväljakul ja staadionil;“
•	Täiendada § 5 lg 3 teist lauset (Looduslikke rohumaid ja sööti jäetud põldusid tuleks niita (vastavalt omaniku soovile, kas ta tahab avamaastikku hoida või seal hoopis hakata metsa kasvatama) vähemalt 1 kord aastas) nii, et oleks määratud niitmise konkreetne aeg 01. augustist-30. septembrini (et tagada taimede õitsemine ja lindude pesitsemine, loomapoegade iseseisvumine).
•	Muuta § 7 lõiget 1 („Tuleohtlikul ajal on metsa ja muu taimestikuga kaetud alal keelatud kulu põletamine“) järgmiselt:
„(1) Kulupõletamine on keelatud“.

Komisjon toetas V. Rajasaare ettepanekuid ning jääb ootama eelnõu esitamist vallavalitsuse poolt.

8. Olukorrast Liikvas komposteerimisplatsi kinnistul
Kaido Kruusoja informeeris komisjoni Liikva komposteerimisplatsi kinnistul toimuvast tegevusest.

Lisaselgitusi jagas L. Reiman, kes palus fotod kinnistul toimuva tegevuse kohta edastada vallavalitsusele.

Komisjon võttis informatsiooni teadmiseks ja palus vallavalitsusel järgmisele komisjoni koosolekule esitada nimetatud tegevuse kohta kinnitatud jäätmeluba, millest nähtub, milline tegevus kinnistul on lubatud.

9. Muraste külas Eeriku I, Ristiväli II ja Paulo-13 kinnistute ning lähiala detailplaneeringu alast
Val Rajasaar informeeris komisjoni, et on Harku Vallavalitsuse 15.05.2007 korraldusega nr 731 algatatud Muraste külas Eeriku I, Ristiväli II ja Paulo-13 kinnistute ning lähiala detailplaneeringu alal teinud loomajälgede seiret (sh pildistanud üles loomade liikumisrajad) ning tuvastanud, et nimetatud ala läbivas rohekoridoris liiguvad nii ilvesed, metskitsed, jänesed, rebased kui muud metsloomad. Kui loomade liikumist vastaval alal takistada, siis see võib põhjustada liiklusõnnetusi nimetatud ala läheduses oleval Tln-Rannamõisa-Klooga maanteel. Lisaks asuvad vastaval detailplaneeringu alal muinaspõllud, pärandkultuuri hulka kuuluv paemurd, seal kasvab loodukaitse alla kuuluvaid taimeliike (põõsasmaran, must tuhkpuu, aasnelk, kahelehine käokeel jt.).

Komisjon võttis saadud informatsiooni teadmiseks.

Kaido Kruusoja
Komisjoni aseesimees
ja koosoleku juhataja